Vars uit die Jazz-oond - Walk Away - Gustav Myburgh - Kollig - Republikein
Wednesday, November 14th, 10:58:41
Vars uit die Jazz-oond - Walk Away - Gustav Myburgh
25 November 2004 | Kollig
Hierdie een is so kraaknuut dat dit maar eers Maandag amptelik in Stellenbosch bekendgestel is.
Gustav Myburgh se debuutalbum, Walk Away, is \'n verstommende ervaring met die eerste luister, maar verloor so \'n bietjie glans as jy die ore fyner spits. Die aanvanklike \"sjoe\" is dalk die gevolg daarvan dat verspreiders - en musikante - deesdae maar min uitpak waaroor mens regtig kán jubel.
Daar is tien snitte, om die helfte in Afrikaans en Engels, en \'n video van die openingsnommer, \"Dokter dokter.\" Dié kaalvoet-innie-reën cum klub-video gaan nie oor Blommie en die bytjies nie; selfs al laat die gekarring met die sangeressie se rokkie mens nogal wonder?
Die temas is deurgaans uiters ernstig.
Myburgh en sy medewerkers speel stemmingsmusiek. Hoofsaaklik jazz-fusion (nié \"confusion\" nie, gahôr), wat mens skaamteloos laat verlang na die werk van Herman van den Berg.
Gustav laat gesels die akkoestiese en elektriese kitaar land en sand, met prima bydraes op agtergrondsang, deur Ron Gaché se trompet en Hendri Liebenberg op klawers (\"Sweat Dreams\"). Op \'n paar plekke is die trompeteindes so \'n graad te voorspelbaar, maar die rock wat bygepluk word op \"Milkyway\" is \'n vars briesie.
Soms toon die melodieë, uit Gustav, Paul Wege en Francois Malherbe se kokers, haakplekkies vir die meer geoefende jazz-oor. Ook die lirieke slaag die toets van toeganklikheid, raak-raak maar nog net hier en daar aan grootsheid.
Byvoorbeeld op \"Windharp\" (die skrywer is onbekend), \"Song vir Roxanne\" en \"Die koffer.\" Daar ís immers oorspronkliker beelde as die groener gras aan die ander kant?
\"Donker kamer,\" geskryf deur Christine Cronje, se oënskynlik eenvoudige taal kry vlerke danksy die sterk musiek wat dié woorde dra. Van hier word die nommers onverklaarbaar al korter, byvoorbeeld die daaropvolgende \"Funny Society\" en uiteindelik \"1 Minute Mexican Noodle.\" Asof die groep oorhaastig ateljee toe is; met komposisies wat veel verder ontwikkel kon word.
Andersyds: slaan die snare terwyl hulle warm is?
Ondanks die skaafplekke en die titel, is hierdie \'n album waarop liefhebbers van Afrikaans en jazz beslis nie die rug moet keer nie. Ondersteun dié kêrels en wie weet, miskien trek hulle die gordyn nog so \'n bietjie verder voor hul pittige sygoedjies weg.
BEANTWOORD DIE VRAAG HIERONDER KORREK EN WEN GUSTAV MYBURGH SE DEBUUTALBUM WALK AWAY - MET KOMPLIMENTE VAN [email protected] IN DIE TOWN SQUARE-INKOOPSENTRUM. (VERSPREIDERS: PAUL JOUBERT-MUSIEK)
Vraag: Watter instrument bespeel Gustav Myburgh?
Faks jou antwoord, naam en foonnommers aan Die ene ore by 061 223 721. Vonkpos aan
. Sluittyd: Maandag om 12:00. Die eerste korrekte antwoord wat ons trek, wen.
Vorige antwoord: Fanie de Jager het in 1972 sy sangdebuut gemaak. Wenner: Helena Enslin van Windhoek.
Suider-Afrika in hittegreep
Die hoëdrukstelsel wat tans die suidpunt van Afrika domineer en vir baie warm, dalende lug sorg, sal volgens die Namibiese weerkantoor steeds vir sonnige en...